1Ri taung mapitué napettuini Imang Yoyada untu’ tinda’. Masséddini sibawa lima parawira, iyanaritu Azarya ana’ Yéroham, Ismail ana’ Yohanan, Azarya ana’ Obéd, Maaséya ana’ Adaya, sibawa Elisafat ana’ Zikhri.
2Laoni mennang ri sininna kotaé ri Yéhuda sibawa paddeppungengngi sining tau Léwié enrengngé sininna kapala appangngé, nanatiwii ri Yérusalém.
3Maddeppungenni mennang ri Bolana PUWANGNGE, sibawa mébbu assijancing sibawa Yoas, ana’ worowanéna arungngéro. Makkedani Yoyada lao ri mennang, "Iyanaé ana’ worowanéna Arung Ahazia! Harusu’i makkekkuwangngé mancaji arung, saba’ purai majjanci PUWANGNGE makkedaé tette’i matu mapparénta wija-wijanna Daud.
4Iyanaé harusu tapogau’: Rékko sining imangngé sibawa tau Léwié purani majjama ri esso Saba’é, dé’ nawedding mennang lisu. Tawa tellunna polé ri mennang harusu maccowé jagaiwi pintu-pintu gerbanna Bolana PUWANGNGE,
5tawa tellunnasi ri saorajana arungngé, na lebbinna ri Pintu Gerbang Dasar. Sininna ra’ya’é harusu’i maddeppungeng ri seddéna Bolana PUWANGNGE.
6Dé’ muwi séddi tau wedding muttamakiwi Bolana PUWANGNGE sangadinna sining imangngé sibawa tau Léwi iya mattengngangngé tugas. Weddingngi mennang muttama saba’ purani mennang ripallaing untu’ PUWANGNGE. Sining tau laingngé harusu’i turusiwi peraturanna PUWANGNGE sibawa monro ri saliweng.
7Sining tau Léwié harusu’i tettong mattulilingiwi arungngé sibawa peddang pura rampu, sibawa jagaiwi muwi kégi lao. Nigi-nigi makkuraga muttamakiwi Bolana PUWANGNGE, harusu’i riyuno."
8Napajoppani sining tau Léwié sibawa ra’ya’ Yéhuda iyaro paréntana Yoyada. Sining tau iya leppe jamangngé ri esso Saba’é dé’ naripalalo lisu. Jaji sining parawiraé weddingngi napangara madécéd-décéng sining tau iya leppe jamangngé silaong iya nappaé polé untu’ majjama.
9Lao risining parawiraéro nabagéi Yoyada bessié sibawa kaliyawo appunnangenna Arung Daud iya ritaroé ri Bolana PUWANGNGE.
10Nataro towi Yoyada sining tauwé sibawa peddang pura rampu ri seddé yolona Bolana PUWANGNGE untu’ linrungiwi arungngé.
11Purairo ritiwini Yoas ri Yoyada massu, nainappa napasangi passigera ulunna, nanawéréngngi kitta Hukkunna Allataala. Makkuwaniro Yoas riyakka mancaji arung. Nainappa Imang Yoyada sibawa ana’-ana’na boloi minnya upacara allantikenna Yoas, nainappa gora sininna tauwé, "Tuwoi arungngé!"
12Naéngkalingani Atalya gora-gora ra’ya’é duppaiwi arungngé. Mapperi-perini lao ri Bolana PUWANGNGE kégi maéga tau sipulung.
13Naitani arung iya baruéro tettong ri pintu gerbang muttama’é ri Bolana PUWANGNGE, naonroiyé rilanti, riyattulilingi ri parawira-parawiraé sibawa passeppung tarompé’é. Sininna ra’ya’é gora-gorani marennu nanapaoni towi tarompé’na, sibawa sining pacculé musi’é ri Bolana PUWANGNGE rowariwi iyaro ramé-ramé sibawa sining paréwa musi’na mennang. Nasibawang abata-batang nasapé’ni Atalya pakéyanna sibawa gora, "Bali’bella! Bali’bella!"
14Dé’ napalaloi Yoyada riyuno Atalya ri seddéna Bolana PUWANGNGE, jaji makkedani lao risining parawiraé, "Tiwii massu lalo ri barisi pengawal-é, sibawa unoi nigi-nigi makkuraga passalama’i."
15Natikkenni mennang, nanatiwii ri saorajaé. Kuwaniro riyuno ri pintu Gerbang Anyarangngé.
16Naérani Imang Yoyada Arung Yoas sibawa ra’ya’é silaong aléna mébbu assijancing makkedaé mancajiwi matu mennang umma’na PUWANGNGE.
17Purairo malluru manenni mennang sibawa ruttungngi bolana Baal. Mézba silaong dato-dato’na naancuru’i, nanaunoi Matan, Imanna Baal ri yolona mézba-mézbaéro.
18Nainappa nasuro Yoyada sining imangngé sibawa tau Léwié untu’ murusu’i jama-jamangngé ri Bolana PUWANGNGE situru abbagéngeng jama-jamang iya puraé napattentu Arung Daud. Harusu’i mennang makkasuwiyangeng akkarobangeng ritunu lao ri PUWANGNGE — situru sibawa hukkung-hukkunna Musa — sibawa ramé-ramé nenniya élokkélong pada-pada iya puraé naatoro Daud.
19Ri pintu-pintu gerbang Bolana PUWANGNGE, taroi Yoyada pengawal untu’ jaga kuwammengngi tau iya dé’é nasitinaja sompai PUWANGNGE dé’ nauttama.
20Sining parawiraé, sining ponggawa masaraka’é, sining pejaba’na pamaréntaé, sibawa sininna ra’ya’é maccowériwi Yoyada tinrosiwi Arung Yoas polé ri Bolana PUWANGNGE lao ri saorajaé. Muttama’i mennang polé ri pintu gerbang utamaé nainappa tudang arungngé ri kadéra arajangngé.
21Marennu sininna ra’ya’é, tennang toni kotaé sibawa purani riyuno Atalya.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn